As jy verdrukking van die arme, en berowing van reg en geregtigheid sien in die land – verwonder jou nie oor die saak nie, want 'n hoër en loer op die hoë, en die hoëres weer op hulle. Maar 'n voordeel vir 'n land onder alles is dit: 'n koning wat aan die landbou diensbaar word – Prediker 5:7,8
Wat my geprikkel het, was dat almal wat Afrikaanssprekend is in die vorming van die taal gedeel het. Die vryburgers en later die Voortrekkers was nie juis belese mense nie, tog het hulle baie bygedra tot die totstandkoming van Afrikaans. Dan kom dit by my op: Moet ons 'n taal so ingewikkeld maak dat die gemiddelde taalgebruiker hom ontuis voel? Dit is uiteraard 'n wêreldneiging dat tale eenvoudiger word soos byvoorbeeld dat selfs die Duitsers hulle al hoe minder aan die bepaalde lidwoorde (der, die, das) vir manlik, vroulik en onsydig steur, dog die benamings bly dieselfde sonder die lidwoorde.
Om 'n bal in byvoorbeeld rugby lewendig te hou is ook 'n Anglisisme. Die bal word in spel gehou. Die bal kan tog nie lewend of opgeruimd wees nie.
Ook in rugby kan 'n bal nie versprei word nie omdat dit nie verdeel kan word nie. Pamflette word versprei, rose versprei 'n geur, 'n verwarmer versprei hitte. 'n Bal word aangegee of uitgegee.
'n Verdagte oorhandig homself nie aan die polisie nie, soos al verskeie kere oor die radio gehoor. Hy gee homself nie met die hand aan/oor nie of lewer homself nie af nie.
'n Radio word afgesit as dit van die tafel af op die vloer neergeplaas word. Andersins word dit afgeskakel. 'n Lig word ook afgeskakel. Gewoonte moenie 'n taal laat ontaard nie.
'n Prokureur en 'n bank het kliënte omdat hulle diens lewer. Winkels wat goedere verkoop het klante.